stanford-oval/wikipedia huggingface dataset:
Amisos
Historia > Arkaainen ja klassinen kausi

Amisos oli joonialaista alkuperää ollut siirtokunta ja perustettiin arkaaisella kaudella noin vuonna 564 eaa. Sen varhaisvaiheet tunnetaan antiikin lähteistä kuitenkin huonosti. Hekataios oletti sen olevan sama paikka, josta Homeros käyttää nimitystä Enete. Strabonin lainaaman Theopompoksen mukaan sen olisivat perustaneet Miletoksesta tulleet siirtokuntalaiset. Myöhemmin sen asuttivat kappadokialaiset. Skymnos Khioslainen sen sijaan kutsuu Amisosta Fokaian siirtokunnaksi, ja sanoo sen olleen noin vuonna 559 eaa. perustettua Herakleiaa vanhempi. Kaupungin kansalaisesta käytettiin etnonyymejä Amisēnos (Ἀμισηνός) ja Amisios (Ἀμίσιος), myöhemmin latinaksi Amisenus.
Amisoksesta tuli Vähän-Aasian Mustanmeren puoleisen rannikon kukoistavin kreikkalaiskaupunki Sinopen jälkeen. Varhaisvaiheissaan se saattoi olla poliksena paljolti Sinopen alaisuudessa. Klassisella kaudella 400-luvun eaa. puolessa välissä Amisoksen asuttivat Athenokleen johtamat ateenalaiset kleruukit, jotka vaihtoivat sen nimeksi Peiraieus Pireuksen mukaan. Tarkka aika ei käy ilmi antiikin lähteistä. Plutarkhos sanoo, että tämä tapahtui aikana, jolloin ateenalaiset olivat valtansa huipulla, mikä viitannee Deloksen meriliiton aikaan. Oletettavasti ateenalainen asutusvaihe ajoittuu Perikleen Pontoksen sotaretken aikoihin noin vuonna 436 eaa. Tuolta ajalta lähtien aina noin vuoteen 330 eaa. saakka kaupunki löi omaa persialaisen standardin mukaista hopearahaa.
Ateenalaisen kauden seurauksena kaupunki oli jonkun aikaa demokratia. Ateenalaisten antama nimi ei säilynyt kauaa, ja myöhemmin paikka tunnettiin jälleen Amisoksena. Se päätyi pian Persian valtaan. Aleksanteri Suuri palautti Amisokselle vapauden ja demokraattisen valtiomuodon.
Historia > Hellenistinen ja roomalainen kausi

200- tai 100-luvulla eaa., joko Ariobarzaneen tai tämän seuraajan Mithridates II:n aikana, Amisos tuli Pontoksen kuninkaiden alaisuuteen. Se oli edelleen merkittävä kauppakaupunki. Mithridates VI teki Amisoksesta toisen asuinpaikkansa Sinopen ohella, ja laajensi sitä kaupunginosalla, jolle antoi lisänimensä mukaan nimen Eupatoria. Se oli erotettu muusta kaupungista muurilla, ja sen väestö oli todennäköisesti eri alkuperää kuin vanhan Amisoksen väestö. Kuninkaan asumus oli tässä uudessa kaupunginosassa.
Kaupungin linnoitteiden vahvuus tulee ilmi siitä, kuinka hyvin se kykeni puolustautumaan Luculluksen johtamien roomalaisten hyökkäystä Mithridatesta vastaan käydyissä Mithridateen sodissa vuonna 71 eaa.  Lucullus tuhosi Eupatorian valtauksen yhteydessä ja myös vanha Amisos kärsi suuria vaurioita, joskin Lucullus kunnostutti sen myöhemmin ja antoi sille vapauden. Amisoslainen grammaatikko Tyrannion jäi Luculluksen vangiksi, ja vietiin Roomaan.
Mithridateen poika Farnakes II valtasi kaupungin takaisin roomalaisilta talvella 48–47 eaa. ja kohteli sitä julmasti. Julius Caesar voitti Farnakeen taistelussa Zeleian lähellä ja palautti Amisokselle vapauden, koska se oli vastustanut Farnakesta pitkään. Strabonin mukaan Marcus Antonius antoi Amisoksen takaisin Pontoksen kuninkaille, oletettavasti Polemon I:lle, vuonna 36 eaa., kun taas Augustus vei kaupungin sen tyrannilta Stratonilta, jonka Antonius oli asettanut, vuoden 31 eaa. Aktionin taistelun jälkeen ja teki siitä jälleen vapaan. Kaupungin vapaa asema säilyi Rooman keisarikaudella, mikä käy ilmi muun muassa Plinius nuoremman kirjeestä Trajanukselle, jossa kaupunkia kutsutaan ilmaisulla libera et foederata, ja sillä sanotaan olleen omat lakinsa.
Historia > Kaivaukset

Nykyisessä Samsunissa on suoritettu vain vähän arkeologisia kaivauksia. Monet niistä ovat pelastuskaivauksia. Monet kaupungin kukkulan jäänteet tuhoutuivat, kun paikalle rakennettiin sotilastukikohta vuosina 1954–1956. Se on paikalla edelleen.
Rakennukset ja löydökset

Amisoksen akropoliilta on löydetty muurien, puolipyöreiden tornien ja rakennusten osia sekä keramiikkaa. Pari kilometriä siitä sisämaahan on löydetty temppelin jäänteet, mukaan lukien pylväiden ja reliefiveistosten osia. Kaupungin sataman aallonmurtajaa on ollut näkyvissä pääosin veden alla vielä 1800-luvulla. Löydöksiin lukeutuu myös muun muassa maanalaisia vesisäiliöitä, kallioon hakattuja hautakammioita sekä Akhilleusta ja Thetistä esittävä suurikokoinen mosaiikki.
Kaupungista on löydetty myös kaksi hellenistisellä kaudella tehtyä suurta tumulus-hautaa, niin kutsutut Pohjoistumulus ja Etelätumulus. Niiden oletetaan kuuluneen Pontoksen kuningassuvun jäsenille tai muulle ylhäisölle. Pohjoistumuluksessa on kolme hautahuonetta ja Etelätumuluksessa kaksi. Hautojen kaivaukset suoritettiin vuosina 2004–2005. Tumuluksista on muodostettu arkeologinen kohde, jolle pääsee köysiradalla. Kaupungin nekropoliita on löydetty kaupunkikukkulan länsi-, itä- ja etelärinteistä.
Nykyisestä Ak Alanista noin 18 kilometriä Samsunista lounaaseen on löydetty kukkulalla olleen linnoitetun asutuksen jäänteet, josta on tehty sekä kappadokialaisen että kreikkalaisen esinekulttuurin löytöjä.
Aiheesta muualla

Kuvia tai muita tiedostoja aiheesta Amisos Wikimedia Commonsissa
Amisos ja sen lähiseutu vanhassa antiikin aikaa kuvaavassa kartassa. Sebastian Münster, 1540.
Amisoksen lyömä drakhma ja tetraoboli, n. 400–350 eaa.
Farnakes I:n Amisoksessa lyöttämä raha, 100-luku eaa.
Amisoksesta löydetty hautastele, 400-luvun eaa. loppu.
Amisoksen toisen tumulus-haudan sisäänkäynti.
Harri Koponen (työelämäprofessori)

Harri Tapio Koponen (s. 1972 Juva) on suomalainen työelämäprofessori ja yritysjohtaja.
Koulutus

Koponen on koulutukseltaan tuotantotalouden diplomi-insinööri.
Työura

Koponen on työskennellyt IT- ja pankkisektorilla, ja ollut kehittämässä muun muassa matkapuhelimella käytettäviä pankkipalveluja, mobiilivarmennetta ja sähköistä allekirjoitusta.
Useat Koposen varhaisessa vaiheessa johtamat tai kehittämät digipalvelut ovat kasvaneet merkittäväksi osaksi suomalaista digi-intrastruktuuria. 2000-luvun alussa hän vastasi Osuuspankkien mobiilipalveluista. Pankkiasioinnissa matkaviestin on ollut yleisin asiointilaite vuodesta 2022 alkaen. DNA:lla hän vastasi teleoperaattorien yhdessä kehittämän mobiilivarmenteen kehittämisestä ja markkinoille tuomisesta. Mobiilivarmenteen osuus kaikista vahvan tunnistamisen tapahtumista on julkisella sektorilla yli 11%, ja sen osuus kasvaa nopeasti pankkitunnusten käytön koettujen riskien vuoksi. Koposen ja Antti Larvalan kehittämää sähköistä allekirjoituspalvelua käyttäen oli miljoona suomalaista allekirjoittanut sähköisesti jo vuonna 2018, ja 2025 allekirjoittaneiden määrä on jo yli 2,6 miljoonaa.
Hän toimi startup-yrittäjänä Suomen Onlineallekirjoitus (onnistuu.fi) -yrityksessä ja Askpolessa.
Vuodesta 2018 alkaen hän on toiminut LUT-yliopiston työelämäprofessorina ja Visma Solutions -yhtiön yhteiskuntasuhteista vastaavana vanhempana neuvonantajana. Työelämäprofessorina hän on mm. järjestänyt massiivisen alumnitapahtuman, LUT Homecoming Dayn. Koposen kollegoja LUT-yliopiston työelämäprofessoreina ovat Jamie Hyneman  ja Sami Sykkö. Koronarajoitusten alkamisen vaikeuttaessa eduskunnan toimintaa Koponen teki aloitteen eduskunnan hajautettua päätöksentekokykyä tukevasta tietojärjestelmästä.
Yhteiskunnallinen toiminta

Koponen on julkisyksityisen kumppanuuden puolestapuhuja digimurroksen toteuttamisessa. Hän toimi tätä tarkoitusta varten perustetun Kansallisten palvelujen kehittäjät (KAPAK) ensimmäisenä puheenjohtajana. Hän on kritisoinut voimakkaasti jättimäisiä, valmisohjelmistopohjaisia julkisen sektorin tietojärjestelmähankkeita. Esimerkiksi MTV:n Huomenta Suomi -ohjelmassa 18.3.2015 hän haastoi Apotti-hankkeen johtaja Hannu Välimäen, esittäen "aitojen hyötyjen saapuvan vasta järjestelmän ollessa mopoiässä, jos silloinkaan". Koponen on myös ollut aktiivinen kuluttajien oikeuksia turvaavien säännösten vastaisten toimien nostamisessa julkiseen keskusteluun ja jakanut tilannetietoa digikehityksen etenemisestä eri palveluissa ja eri toimialoilla.
Hän on aktiivinen reserviläinen, tehtävältään asevalvontaupseeri. Sotilasarvoltaan Koponen on majuri reservissä. Hänelle myönnettiin sotilasansiomitali vuonna 2016.
Koponen on reserviläisten aktiivisen kouluttautumisen ja turvallisuuden kaikki sektorit kattavan yhteistyön puolestapuhuja sekä kansainvälisen reserviläisyhteistyön kehittäjä. Koponen on toiminut Hämeen maakuntajoukkojen tukiyhdistys Varmistimen puheenjohtajana 2018–2019 ja vastaa sen valtuuskunnan toiminnasta.
Koponen on yksi LahtiSec-kyberturvallisuusyhteisön perustajajäsenistä. Hän toimii myös hallitustyöskentelyä kehittävässä Hämeen Hallituspartnereissa, kauppatieteellistä ja tuotantotalouden tutkimusta, opetusta ja kehittämistä tukevassa Viipurin taloudellisessa korkeakouluseurassa ja Koposten sukuseurassa.
Yksityiselämä

Harri Koponen on Reijo Koposen ja Kyllikki Koposen poika. Hän on naimisissa ja aikuisten lasten isä.
Andria Lloyd

| Mitalit> Maa:   Jamaika.Naisten yleisurheilu. Olympialaiset  | Mitalit> Maa:   Jamaika.Naisten yleisurheilu. Olympialaiset  | Mitalit> Maa:   Jamaika.Naisten yleisurheilu. Olympialaiset  | Maa:   Jamaika> Naisten yleisurheilu. |
| --- | --- | --- | --- |
|  Pronssia | Atlanta 1996 | 4 x 100 m |  |
Andria Lloyd (s. 10. elokuuta 1971 Rastatt, Länsi-Saksa) on jamaikalainen pikajuoksija ja olympiamitalisti. Lloyd kilpaili Atlantassa 1996 pikaviestijoukkueessa, joka saavutti pronssia. Hän ei kuitenkaan juossut loppukilpailussa, vaan osallistui vain alkueriin.
Pedon luku

666 kreikkalaisina numeroina.
Pedon luvun muoto 616 (χιϛʹ) vanhassa käsikirjoituksessa.
Pedon luku mainitaan Raamatun Ilmestyskirjassa eli Johanneksen ilmestyksessä. Luvuksi mainitaan 666 (kuusisataakuusikymmentäkuusi), ja enkeli varoittaa kostosta kaikille, jotka kantavat tätä pedon merkin lukua oikeassa kädessään tai otsassaan. Joissain varhaisissa Uuden testamentin kopioissa pedon luku esiintyy myös muodossa 616.
Luvun eri muodot > 666

Suomen evankelis-luterilaisen kirkon kirkolliskokouksen vuonna 1992 käyttöön ottama suomennos Johanneksen ilmestyksen kolmannestatoista luvusta (Ilm. 13:16–18) on seuraavanlainen:
»16. Se pakottaa kaikki, pienet ja suuret, rikkaat ja köyhät, vapaat ja orjat, ottamaan oikeaan käteensä tai otsaansa merkin.
17. Kenenkään ei ole lupa ostaa eikä myydä mitään, ellei hänellä ole tätä merkkiä, joka on pedon nimi tai sen nimen luku.
18. Tässä vaaditaan viisautta. Se, jolla on ymmärrystä, laskekoon pedon nimen lukuarvon: se on erään ihmisen luku, ja se luku on kuusisataakuusikymmentäkuusi.»
Vanhempi Suomen evankelis-luterilaisen kirkon vuonna 1938 käyttöön ottama suomennos samasta kohdasta on seuraavanlainen:
»16. Ja se saa kaikki, pienet ja suuret, sekä rikkaat että köyhät, sekä vapaat että orjat, panemaan merkin oikeaan käteensä tai otsaansa,
17. ettei kukaan muu voisi ostaa eikä myydä kuin se, jossa on merkki: pedon nimi tai sen nimen luku.
18. Tässä on viisaus. Jolla ymmärrys on, se laskekoon pedon luvun; sillä se on ihmisen luku. Ja sen luku on kuusisataa kuusikymmentä kuusi.»
Alkuperäinen muinaiskreikankielinen teksti ei puhu luvusta 666 vaan luvusta kuusisataa ja kuusikymmentä kuusi (m.kreik. ἑξακόσιοι ἑξήκοντα ἕξ, heksakosioi heksēkonta heks). Luku on myös kirjoitettu alun perin kreikkalaisilla numeroilla, jolloin sen osille 600, 60 ja 6 on kaikille käytetty eri kirjainta. Kreikkalainen muoto on χξϛ´.
Kuningas Jaakon käännöksessä pedon luku on 600, 3 tiuta ja 6:
»18. Here is wisdom. Let him that hath understanding count the number of the beast: for it is the number of a man; and his number is Six hundred threescore and six.»
Vanhahtava englanninkielen sana score tarkoittaa samaa kuin suomen sana tiu eli kahtakymmentä.
Luvun eri muodot > 616

Muun muassa Egyptin Oksyrhynkhoksesta löytyneistä papyruksista on löydetty 200- tai 300-luvulta peräisin oleva versio Ilmestyskirjasta, jossa pedon luku esiintyy muodossa χις´ eli 616. Myös 400-luvulla kirjoitetussa käsikirjoituksessa Codex Ephraemissa on luku 616, joka on myös kirjoitettu sanallisesti ἑξακόσιοι δέκα ἕξ, hexakosioi deka hex, eli kuusisataakuusitoista.
Kyseessä saattaa olla käsikirjoituksille tyypillinen kopiointivirhe tai poliittisista taikka teologisista motiiveista tehty muutos. Muutos on saattanut tapahtua kumpaan suuntaan tahansa. Muunnelma 616 oli tunnettu ainakin jo 100-luvun lopulla, sillä kirkkoisä Irenaeus ottaa asiaan kantaa teoksessaan Harhaoppeja vastaan. Irenaeus tulkitsee, että 666 on oikea muoto ja 616 virheellinen. Vaikka 616 esiintyy joissain vanhoissa käsikirjoituksissa, niin Ilmestyskirjan tekstikritiikin kannalta yhtenä parhaista käsikirjoituksista pidetyssä Codex Alexandrinuksessa esiintyy muoto 666. Lisäksi lukua 666 tukevat myös 300-luvun Codex Sinaiticus ja 200-luvulta peräisin oleva Ilmestyskirjan katkelma Papyrus P47. On mahdollista, että luku on muutettu muotoon 616, jotta numero saadaan sopimaan yhteen joidenkin tiettyjen nimien kanssa. 616 saadaan muun muassa keisari Caligulan kreikankielisestä nimestä tai keisari Neron latinankielisestä nimestä, kun Nro Qsr transliteroidaan ensin hepreaksi נרו קסר.
Tulkintoja > Historiallinen henkilö?

Kristillisessä mytologiassa Johanneksen ilmestyksen tulkitaan ennustavan tulevia tapahtumia. Friedrich Engels pohti vuonna 1883 Pedon ongelmaa artikkelissaan ”Ilmestyskirja”. Hänen esityksensä perustui saksalaisen orientalistin Franz Ferdinand Benaryn luentoon Berliinin yliopistossa vuonna 1841. Engels lainaa Ilmestyskirjan 17. lukua:
Minä näin naisen, joka istui helakanpunaisen pedon selässä. Peto oli yltympäri täynnä siihen kirjoitettuja herjaavia nimiä, ja sillä oli seitsemän päätä ja kymmenen sarvea – – Seitsemän päätä tarkoittaa seitsemää vuorta, joilla nainen istuu. Myös kuninkaita on seitsemän. Viisi näistä on jo poissa, kuudes on vallassa. Yksi ei ole vielä tullut, ja kun hän tulee, hänen on määrä hallita vain vähän aikaa. Peto itse – se, joka on ollut mutta jota ei enää ole – on kahdeksas kuningas ja samalla yksi noista seitsemästä. Se joutuu tuhon omaksi – –Nainen, jonka näit, on se suuri kaupunki, joka hallitsee maan kaikkia hallitsijoita (kursivoinnit Engelsin).
Engels toteaa, että kaupunki on Rooma, ja ilmestyskirjaa kirjoitettaessa sitä hallitsi kuudes keisari. Tämä oli Galba, joka hallitsi vuonna 68. Peto on yksi seitsemästä kuninkaasta, joka tekee paluun, ja Engelsin mukaan kirkkoisä Irenaus tiesi, että kyseessä oli keisari Nero. Kreikan ja heprean kirjaimia käytetään myös numeroina, ja pedon luku viittaa keisari Neroon. Hänen kreikankielinen nimensä NERON KESAR translitteroidaan hepreaksi נרון קסר , ja näitä kirjaimia vastaavat numeroarvot tuottavat luvun 666:
r    S    q     n   o    r    n 
        666=200 + 60 + 100 + 50 + 6 + 200 + 50
Jos taas lähdetään nimen latinalaisesta kirjoitustavasta Nero Caesar, putoaa toinen n pois, ja kirjainten summa on 66 - 50 = 616, joka on vaihtoehtoinen pedon luku. Engels päättelee, että Johannes ennustaa Neron paluuta vuonna 70 (eli suunnilleen seuraavana vuonna). Nero aloittaisi tällöin hirmuvallan, jonka jälkeen Jumala ilmestyy.
Benaryn teoriaan on kohdistettu vain heikkoja vastaväitteitä. On huomautettu, että keisari Neron hepreankielinen nimi NIRON QISR on hepreaksi translitteroituna נירון קיסר, ja siinä kirjainten summa on 686 eikä 666.
Lisäksi on väitetty, että Ilmestyskirja olisi kirjoitettu 90-luvulla jaa., ja Nero kuoli vuonna 68. Parempi olisi silloin pitää petona Titusta, joka hävitti Jerusalemin temppelin ja koko Jerusalemin kaupungin vuonna 70 jaa., tai keisari Vespasianusta, jonka kaudella (69–79 jaa.) tämä tapahtui. Ilmestyskirja sisäinen todistusaineisto puhuu kuitenkin sen puolesta, että kirja on tehty ennen vuotta 70. Esimerkiksi Jerusalemin temppeli, joka tuhottiin vuonna 70, oli kirjan kirjoitusaikaan vielä pystyssä (Ilm.11:1–2).
Tulkintoja > Myöhempiä tulkintoja

Pedon luvun on usein tulkittu viittaavan profeetallisesti johonkuhun myöhemmin eläneeseen henkilöön. Aikojen kuluessa kristityissä maissa monet ovat poliittisten tai uskonnollisten kiistojen yhteydessä yrittäneet leimata vastustajansa Antikristukseksi selittämällä, että hänen nimestään saadaan tavalla tai toisella pedon luku 666. Esimerkiksi 1500-luvulla muuan katolinen kirjailija väitti reformaattori Martti Lutherin olevan Antikristus, koska hänen nimestään saatiin latinalaisessa järjestelmässä luku 666. Tähän eräät luterilaiset vastasivat, että sama luku saatiin myös paavin tiarassa muka esiintyneestä arvonimestä vicarius filii dei (Jumalan pojan sijainen) laskemalla yhteen niiden kirjainten arvot, jotka olivat samalla roomalaisia numeroita.
1900-luvulla jotkut väittivät muun muassa Yhdysvaltain presidenttiä Ronald Reagania Antikristukseksi sillä perusteella, että hänen nimensä jokaisessa osassa oli kuusi kirjainta. Samoin UPC-viivakoodin kehittäjän George Joseph Laurer nimen osissa on kuusi kirjainta.
Nykyaikana pedon luvun on väitetty esiintyvän myös EAN-viivakoodeissa. Niihin sisältyy kolme kahden kapean, muita pidemmän viivan, kohdistusviivan muodostamaa ryhmää, jotka toisaalta muistuttavat myös numeron 6 merkintää viivakoodissa. Yhtäläisyys on kuitenkin näennäinen, sillä jokaisen numeron merkkiin kuuluu sekä valkoisia että mustia, tietyn levyisiä osia, ja kun valkoiset viivat otetaan huomioon, eivät kohdistusviivat muistuta kuutosia. Lisäksi eräissä tapauksissa numeromerkkien valkoiset ja mustat viivat vaihdetaan keskenään, jolloin yhtäläisyyttä kohdistusviivojen kanssa ei ole senkään vertaa.
Tulkintoja > Anthropos

Yksi tulkinta on, että 666 tarkoittaa ihmistä tai ihmiskuntaa itseään, joka asettaa itsensä Jumalan sijaan. Johannes puhui hepreaa, mutta kirjoitti kreikaksi. Jotkut olettavat, että Johannes käytti heprealaista gematriaa. Kun ihmistä tarkoittava kreikan sana anthropos (ἄνθρωπος) translitteroidaan vastaaviksi heprean kielen kirjaimiksi ja lasketaan numeroiksi, tuloksena on 666. Tällöin ”pedon luku on ihmisen luku”. Jumalan lukuna pidetään numeroa 7, ja 777 symboloi Pyhää kolminaisuutta. Ihmisen luku on tällöin 666 – ruumis, sielu ja henki. Numero 6 (pienin täydellinen luku ja yhtä vähemmän kuin 7) symboloi Kabbalassa yleisesti ihmistä.
Jehovan todistajien mukaan 666 symboloi koko ihmiskunnan poliittista järjestelmää ja sen räikeää epätäydellisyyttä, ei jotakuta tiettyä ihmisyksilöä.
Pedon luku populaarikulttuurissa

Pedon luku 666 liitetään usein populaarikulttuurissa epäkristillisyyteen. Lukua on tehty tunnetuksi metallikulttuurissa ja -musiikissa, esimerkiksi Iron Maiden -yhtye on tehnyt lukua käsittelevän kappaleen ”The Number of the Beast”. Aphrodite’s Child on tehnyt levyn 666, joka kertoo Ilmestyskirjan tarinan musiikillisesti.
Robert A. Heinleinin kirjassa The Number of the Beast Pedon luvuksi ei osoittaudu 666, vaan
 (6^{6})^{6}  eli 10 314 424 798 490 535 546 171 949 056 (≈1027), mikä on kirjassa esiintyvien rinnakkaisulottuvuuksien lukumäärä.
Aiheesta muualla

Wikimedia Commonsissa on kuvia tai muita tiedostoja aiheesta .
Papyrus Reveals New Clues to Ancient World. National Geographic 25.4.2005. (englanniksi) [vanhentunut linkki]
Is the Number of the Beast 666 or 616? (englanniksi)
The Mark of the Beast – 666 or 616? (Arkistoitu – Internet Archive) (englanniksi)
Jehovan todistajien näkemys luvusta 666.
Maailmanloppu ja lopun ajat kristillisessä eskatologiassa
Antikristus | Apokalypsi | Eskatologia | Danielin kirja | Harmageddonin taistelu | Ilmestyskirja | Jeesuksen toinen tuleminen | Pedon luku | Tuhatvuotinen valtakunta | Tuomiopäivä | Vihan ja ahdistuksen aika | Väärä profeetta | Ylöstempaus
Pedon luku laskettuna keisari Neron hepreaan translitteroidusta kreikankielisestä nimestä.
EAN-viivakoodi. Muita pidempien kohdistusviivojen on väitetty tarkoittavan numeroa 6, jolloin ne yhdessä muodostaisivat luvun 666.
HC Bílí Tygři Liberec

| HC Bílí Tygři Liberec |
| --- | --- |

Perustettu:  1934
Kaupunki:  Liberec
Kotiareena:  Home Credit Arena
– kapasiteetti:  7 500
Sarjataso:   Tipsport Extraliga
Värit:           
Toimitusjohtaja:   Ctibor Jech
Puheenjohtaja:   Petr Syrovatko
Päävalmentaja:   Filip Pešán
Kapteeni:   Michal Birner
Mestaruudet:  1 (2016)
Hopeaa:  2 (2017, 2019)
Infobox OKVirheellinen NIMI-arvo: 
Bílí Tygři Liberec on tšekkiläinen jääkiekkojoukkue, joka pelaa Tšekin pääsarjassa Tipsport Extraligassa.
Pelaajat

| Maalivahdit |
| --- | --- | --- | --- | --- | --- |
| # |  | Pelaaja | Hanskakäsi | Sopimus | Syntymäpaikka |
| 31 |  | Daniel Král | L | 2025 | Havlíčkův Brod, Tšekki |
| 60 |  | Petr Kváča | L | 2027 | Brandýs nad Labem, Tšekki |
| Puolustajat |
| --- | --- | --- | --- | --- | --- |
| # |  | Pelaaja | Kätisyys | Sopimus | Syntymäpaikka |
| 5 |  | Michael Krutil | R | 2026+1 | Praha, Tšekki |
| 6 |  | David Aubrecht | L | 2026+1 | Frýdlant, Tšekki |
| 17 |  | Lukáš Derner | L | 2025 | Liberec, Tšekkoslovakia |
| 22 |  | Jakub Šedivý | L | 2025+1 | Písek, Tšekki |
| 23 |  | T.J. Melancon | R | 2025 | Oshawa, Ontario, Kanada |
| 29 |  | Michal Ivan | L | 2027 | Žiar nad Hronom, Slovakia |
| 39 |  | Rayen Petrovický | L | 2026 | Bellinzona, Sveitsi |
| 44 |  | Radim Šimek (A) | L | 2027 | Mladá Boleslav, Tšekkoslovakia |
| 49 |  | Vojtěch Budík | L | 2025+1 | Pardubice, Tšekki |
| 59 |  | Petr Kolmann | L | 2025 | Liberec, Tšekkoslovakia |
| 79 |  | Tomáš Galvas | L | 2027 | Zlín, Tšekki |
| 94 |  | Layton Ahac | L | 2026 | North Vancouver, Brittiläinen Kolumbia, Kanada |
| Hyökkääjät |
| --- | --- | --- | --- | --- | --- | --- |
| # |  | Pelaaja | Kätisyys | Pelipaikka | Sopimus | Syntymäpaikka |
| 9 |  | Martin Ryšavý | L | VLH | 2026 | Přerov, Tšekki |
| 13 |  | Jaromír Pérez | L | LH | 2028 | Barcelona, Espanja |
| 14 |  | Adam Musil | R | KH / VLH | 2027 | Delta, Brittiläinen Kolumbia, Kanada |
| 15 |  | David Rozsíval | L | H | Juniori | Liberec, Tšekki |
| 16 |  | Róbert Lantoši | R | OLH / KH | 2025 | Prievidza, Slovakia |
| 19 |  | Oscar Flynn | L | OLH | 2025 | Burnley, Englanti |
| 20 |  | Radim Handl | R | H | Juniori | Ostrava, Tšekki |
| 41 |  | Tomáš Filippi (C) | L | KH | 2027 | Rychnov nad Kněžnou, Tšekkoslovakia |
| 53 |  | Jaroslav Vlach | L | VLH | 2026 | Čáslav, Tšekkoslovakia |
| 59 |  | Jasper Weatherby | L | KH / VLH | Laina | Portland, Oregon, Yhdysvallat |
| 67 |  | Kelly Klima | R | OLH | 2025 | Tampa, Florida, Yhdysvallat |
| 69 |  | Marek Zachar | L | LH | 2026 | Liberec, Tšekki |
| 77 |  | Martin Faško-Rudáš | R | LH | 2026+1 | Banská Bystrica, Slovakia |
| 81 |  | Filip Jansa | L | VLH | 2026+1 | Praha, Tšekki |
| 83 |  | Servác Petrovský | L | KH | 2025 | Veľký Šariš, Slovakia |
| 88 |  | Michal Bulíř (A) | L | KH / VLH | 2025 | Liberec, Tšekkoslovakia |
| 92 |  | Daniel Pekař | L | VLH | Juniori |  |
Pelaajat > Valmennus & Joukkueenjohto

Päävalmentaja: Filip Pešán
Apuvalmentaja: Jiří Kudrna
Maalivahtivalmentaja: Martin Láska
Videovalmentaja: Aleš Vladyka
Fysiikkavalmentaja: Aleš Pařez
Kehitysvalmentaja & Pelaajakehitysjohtaja: Petr Jelínek
Taitovalmentaja & Pelaajakehitysjohtaja: Jiří Bermann
Huoltopäällikkö: Jiří Jaroš
Huoltopäällikkö: Jan Plodek
Huoltopäällikkö: Aleš Vala
Puheenjohtaja: Petr Syrovatko
Varapuheenjohtaja: Lukáš Prinda
Varapuheenjohtaja: Petr Syrovatko Jr.
Toimitusjohtaja: Ctibor Jech
Apulaistoimitusjohtaja: Katerina Hruskova
Joukkueenjohtaja: Tomáš Krupka
Lähde: EliteProspects
Aiheesta muualla

Kotisivut
Extraliga
:
HC Bilí Tygři Liberec
•
Mountfield České Budějovice
•
HC Energie Karlovy Vary
•
HC Moeller Pardubice
•
HC Lasselsberger Plzeň
•
HC RI OKNA Zlin
•
HC Litvínov
•
HC Geus Okna Kladno
•
HC Slavia Praha
•
HC Sparta Praha
•
HC Ocelaři Třinec
•
HC Vitkovice
•
BK Mladá Boleslav
•
HC Znojemští Orli
Kaudet:
1993–94 • 1994–95 • 1995–96 • 1996–97 • 1997–98 • 1998–99 • 1999–00
2000–01 • 2001–02 • 2002–03 • 2003–04 • 2004–05 • 2005–06 • 2006–07 • 2007–08 • 2008–09 • 2009–10
2010–11 • 2011–12 • 2012–13 • 2013–14 • 2014–15 • 2015–16 • 2016–17 • 2017–18 • 2018–19 • 2019–20
Liberecin pelaajat kotiareenalla HC Slavia Prahaa vastaan pelatussa ottelussa